เรื่องร้องเรียน: ถึง ท่านผู้ว่ากทม., ณ.เวลา 11:40 น. ข้าพเจ้าพบเห็นเจ้าหน้าที่เทศกิจ จำนวน 5-6 นาย มาปฎิบัติหน้าที่ตรวจตราพื้นที่บริเวณประตูทางเข้า ม.ธรรมศาสตร์ เพื่อป้องปรามผู้กระทำผิดกฎหมายและเทศบัญญัติของกทม  หากแต่เจ้าหน้าที่ผู้รักษากฏหมายเหล่านี้กำลังกระทำผิดในสิ่งที่เป็นสามัญสำนึกพื้นฐานของบ้านเมือง ได้แก่ 1. จอดรถในที่ห้ามจอดบริเวณเส้นขาวแดงและตรงตำแหน่งทางโค้ง ซึ่งอาจจะส่งผลให้เกิดอุบัติเหตุได้ 2. จอดรถโดยไม่ดับเครื่องยนต์ทั้งๆที่ไม่มีเจ้าหน้าที่นั่งภายในรถดังกล่าว อันเป็นการสร้างมลพิษโดยไม่มีเหตุอันควร 3. รถหมายเลข 254 สำนักงานเขตพระนคร ดังกล่าวแสดงป้ายต่อทะเบียนการเสียภาษีประจำรถในปี 2562 ซึ่งเท่ากับไม่ได้ทำการต่อภาษีให้ถูกต้องมานานไม่น้อยกว่า 4 ปี สิ่งต่างๆเหล่านี้ไม่ควรจะต้องให้ประชาชนมาแจ้งเหตุตักเตือน เพราะเป็นเรื่องพื้นฐานสามัญทั่วไป ที่ไม่ว่าประชาชนหรือรัฐก็จำเป็นต้องทำทั้งสิ้น ประเทศจะเดินได้ต่อเมื่อผู้มีหน้าที่ประพฤติตนเป็นเยี่ยงอย่างที่ดีเท่านั้น
การดำเนินการของเจ้าหน้าที่: ฝ่ายเทศกิจ สำนักงานเขตพระนคร ได้ตรวจสอบเรื่องดังกล่าว ขอตอบเป็นประเด็นดังนี้ ประเด็นที่ 1. จอดรถในที่ห้ามจอด ตามพระราชบัญญัติจราจรทางบก พ.ศ. 2522  มาตรา 4 (19) “รถฉุกเฉิน” หมายความว่า รถดับเพลิงและรถพยาบาลของราชการบริหารส่วนกลาง ราชการบริหารส่วนภูมิภาค และราชการบริหารส่วนท้องถิ่น หรือรถอื่นที่ได้รับอนุญาตจากผู้บัญชาการตำรวจแห่งชาติให้ใช้ไฟสัญญาณแสงวับวาบ หรือให้ใช้เสียงสัญญาณไซเรนหรือเสียงสัญญาณอย่างอื่นตามที่จะกำหนดให้  และตามมาตรา 75 ในขณะที่ผู้ขับขี่ขับรถฉุกเฉินไปปฏิบัติหน้าที่ ผู้ขับขี่มีสิทธิ (2) หยุดรถหรือจอดรถ ณ ที่ห้ามจอด ซึ่งเมื่อวันจันทร์ที่ผ่านมา เป็นการปฏิบัติหน้าที่ตรวจความเป็นระเบียบเรียบร้อยบริเวณถนนมหาราชและลานท่าพระจันทร์  ประเด็นที่ 2.จอดรถโดยไม่ดับเครื่องยนต์ เนื่องจากรถยนต์คันดังกล่าว ในมาเป็นระยะเวลาหลายปี ทำให้แบตเตอรี่มีอาการเสื่อมสภาพ จึงมีความจำเป็นต้องติดเครื่องไว้ เพื่อไม่ให้เกิดปัญหาในการสตาร์ทรถ  ประเด็นที่ 3. ประเด็นการต่อภาษี รถคันดังกล่าว ได้มีการตรวจสภาพรถและต่อภาษีเป็นประจำทุกปี
ความเห็นของผู้แจ้ง: 1. ควรแก้ปัญหา หรือตอบให้ตรงกับประเด็นที่ร้องเรียน (ประเด็นที่ 2 ชี้เครื่องมลภาวะ ที่เกิดปัญหาอย่างมากในปัจจุบัน) 2. ชาวบ้านร้องเรียนถึงหน่วยงานกทม  ต้องมีหลักฐาน รูปถ่ายต่างๆ ยื่นให้เห็นภาพ แต่เมื่อมีการชี้แจงจาก กทม ในการจัดการปัญหา มีเพียงการเขียนตอบมา โดยเฉพาะประเด็นที่ 3  เหตุใดถึงไม่มีการแสดงเอกสารการต่อภาษี หรือเหตุใดเมื่อต่อภาษีแล้วทำไมไม่เอาแผ่นป้ายทะเบียนภาษีมาติดที่หน้ารถ เหตุใดไม่ชี้แจงประเด็นนี้  ดังนั้น เจ้าหน้าที่ของกทม ที่จะบังคับใช้กฏหมายต่างๆ กับผู้อื่นหรือชาวบ้าน เจ้าหน้าที่ต้องสำรวจรอบตัวเองก่อนว่าปฏิบัติถูกต้องตามกฏหมายและสามัญสำนึกของบุคคลทั่วไปหรือไม่
พื้นที่: แขวงพระบรมมหาราชวัง เขตพระนคร กรุงเทพมหานคร